  ИА «Удмуртия» Удмуртиысь куасэн бызьылӥсь Лилия Васильева Казахстанысь Алматыын ортчись Универсиадаын масс-стартын зарни медальзэ утӥз. Со сярысь ивортэ ӵошатсконъёслэн нимлыко сайтэз. Шаерысьтымы спортсменка 15 иськемез 44 минут 9,7 секундскын ортчиз но бӧрсяз мынӥсь Анна Нечаевскаяез (Россия) 2 секундлы азьпалтӥз. Бронза медаль утӥз Казахстанысь Анна Шевченко. Дас кужмоосыз пӧлы озьы ик шедизы Россиысь Ольга Репницына но Мария Давыденкова, соос ньылетӥ но куатетӥ интыосын. Лилия Васильева Универсиадаын вить медаль утӥз ни, куинез со пӧлысь — зарни. Азьвылгес со вормиз 5 иськеме нимаз бызёнын но эстафетаын. Нимаз спринтын но 5 иськемез уйыса бызёнын азвесь медальёс утӥз. Тегъёс: Спорт Удмуртия Россия куасэнбызьылон Казахстан  